Alemán central berlinés

O **berlinés** (en alemán *Berlinerisch* u *Berlinisch*) ye un subdialecto de l'alemán central oriental brandemburgués parlau en a ciudat de Berlín y suya aria metropolitana. Tien o suyo orichen en o baixo alemán brandemburgués. Manimenos muitas frases d'o berlinés son tipicas y unicas d'a ciudat, deixando veyer l'orichen d'os immigrants hugonotz venius de Francia.

## Situación

L'aria de Berlin estió una d'as primeras en albandonar l'uso d'o baixo alemán oriental, primero como luenga escrita (en o sieglo XVI) y dimpués tamién como luenga charrada. Iste estió o primer *[[dialecto]]* de l'alemán estándard con radices altochermanicas, pero con un aparent substrato baixo alemán (o berlinés podría asinas considerar-se una forma temprana d'o *[[Missingsch]]*). Ye recientment cuan iste nuevo dialecto s'ha estendillau dica a redolada a on se feba servir antis mas o baixo alemán oriental.

Dende o sieglo XX, o berlinés ha estau un estándard en a parla coloquial d'a redolada de Berlín en o estau de Brandemburgo. Atamas d'isto, en a propia ciudat de Berlin, mas que mas en l'antigo Berlin Ueste, o dialecto se veye mas como un sociolecto, debiu prencipalment a que tanto a creixient immigración como a chent mas formada fan servir l'alemán estándard en a suya vida diaria.

De cabo cuan se puet trobar l'uso d'o dialecto en a publicidat.

## Fonolochía
A pronunciación d'o berlinés ye parellana a la d'a resta de variedaz de alto alemán. Manimenos, encara tien caracteristicas que lo fan diferent d'os atros dialectos. Una d'as mas notables ye a tendencia a fer contraccions y mesmo adaptacions de palabras foranas como os anglicismos que las fan prou dificil d'entender ta os parlants d'atras luengas y variedaz altochermanicas. Asinas a letra "g", que en a resta de variants dialectals se pronuncia con un soniu oclusivo velar sonoro (/g/) como en aragonés, en berlinés pasa a estar una aproximante palatal (/j/). Un eixemplo ye a palabra alemana "gut" (en aragonés *bueno*) que pasa a estar "jut" en berlinés.

## Gramatica
A gramatica d'o berlinés tien bellas diferencias importants respecto a l'alemán estándard. Por eixemplo, l'acusatico y o dativo que se distinguen en l'alemán estándard no lo fan en o berlinés. D'a mesma forma bi ha conchuncions que son diferents en l'alemán estándard, pero no'n son en o belinés. Asinas en alemán estándard *wenn* (*si/cuan*) se fa servir en frases que expresan eventos condicionals y que teoricament han de pasar y *wann* (*cuan/cuán*) s'emplega en eventos que ocurren actualment u en preguntas. No bi ha garra diferencia entre as dos en berlinés.

As formas de chenitivo desapareixen y se substituyen por formas preposicionals d'acusativo, belunas con un pronombre incluyiu. Por eixemplo, en berlinés se diz *dem sein Haus* (literalment "a suya casa") en cuentas d'o estándard *sein Haus* ("suya casa"). O plural se fa por un regular adhibindo una -s, sin parar cuenta de cómo sía a forma estándard.

As palabras que rematan en *-ken* gosan escribir-se (coloquialment) y pronunciar-se como *-sken*.

## Referencias

## Se veiga tamién
*Alemán central brandemburgués
*Missingsch

## Vinclos externos
* Diccionario Berlinerisch-German